32011D0196
L 082/8
SLUŽBENI LIST EUROPSKE UNIJE
ODLUKA KOMISIJE
od 29. ožujka 2011.
o usklađenosti norme EN 14682:2007 o gajtanima i vezicama na dječjoj odjeći s općim sigurnosnim zahtjevom iz Direktive 2001/95/EZ Europskog parlamenta i Vijeća i objavljivanju referentne oznake norme u Službenom listu
(priopćena pod brojem dokumenta C(2011) 1860)
(Tekst značajan za EGP)
(2011/196/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 2.,
nakon savjetovanja sa Stalnim odborom koji je osnovan u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka osiguravanja informacija u području tehničkih normi i propisa i pravila za usluge informatičkog društva (2),
budući da:
(1)
Članak 3. stavak 1. Direktive 2001/95/EZ obvezuje proizvođače da na tržište stavljaju samo sigurne proizvode.
(2)
Sukladno članku 3. stavka 2. Direktive 2001/95/EZ pretpostavlja se da je proizvod a siguran, u vezi s rizika i kategorija rizika obuhvaćenih relevantnim nacionalnim normama, kada je sukladan s neobvezujućim nacionalnim normama kojima su preuzete europske norme, čije referentne oznake Komisija u skladu s člankom 4. stavkom 2. Direktive mora objaviti u Službenom listu Europske unije.
(3)
Prema članku 4. stavku 1. Direktive europska normirna tijela trebaju izraditi europske norme na temelju mandata koje odredi Komisija. Komisija objavljuje referentne oznake takvih norma.
(4)
Članak 4. stavak 2. Direktive uređuje postupak za objavu referentnih oznaka normi koje su usvojila europska normirna tijela prije stupanja na snagu Direktive. Ako takve norme osiguravaju usklađenost s općim sigurnosnim zahtjevom, Komisija odlučuje o objavljivanju referentnih oznaka istih u Službenom listu Europske unije. U takvim slučajevima Komisija na vlastitu inicijativu ili na zahtjev države članice, u skladu s postupkom iz članka 15. stavka 2. Direktive odlučuje zadovoljava li dotična norma opći sigurnosni zahtjev ili ne. Komisija odlučuje o objavljivanju referentne oznake norme nakon savjetovanja s Odborom koji je osnovan na temelju članka 5. Direktive 98/34/EZ. Komisija o svojoj odluci obavješćuje države članice.
(5)
Komisija je u studenom 2000. Europskom odboru za normizaciju (CEN) poslala Mandat M/309 za izradu europskih sigurnosnih normi koje se bave rizicima od gušenja, ozljeda i zaglavljivanja koje uzrokuju gajtani i vezice na dječjoj odjeći.
(6)
CEN je kao odgovor na Mandat Komisije usvojio normu EN 14682:2004. Komisija je referentnu oznaku te norme objavila u Službenom listu Europske unije (3).
(7)
Normu EN 14682:2004 je u rujnu 2007. zamijenila nova inačica koju je usvojio CEN. Ova inačica pojašnjava zahtjeve za gajtane i vezice na dječjoj odjeći i uključuje grafičke prikaze. Referentna oznaka norme EN 14682:2007 nije objavljena u Službenom listu Europske unije.
(8)
Između studenoga 2008. i veljače 2010. tijela za nadzor nad tržištem 11 država članica zajednički su provodili nadzor ispunjava li dječja odjeća na njihovim tržištima zahtjeve iz norme EN 14682:2007. Projekt je sufinancirala Komisija (4).
(9)
Nacionalna tijela za nadzor nad tržištem koja sudjeluju u projektu dostavila su putem sustava RAPEX više od 400 obavijesti za odjeću koja nije ispunila zahtjeve norme EN 14682:2007. Značajan udio svih obavijesti u sustavu RAPEX zaprimljenih 2009. godine odnosio se na ove obavijesti (5).
(10)
Također, ovim zajedničkim projektom širilo se znanje i podizala svijest o zahtjevima vezanim uz normu EN 14682:2007.među gospodarskim subjektima u lancu opskrbe.
(11)
Komisija smatra da norma EN 14682:2007 ispunjava Mandat M/309, kao i da je sukladna općem sigurnosnom zahtjevu iz Direktive 2001/95/EZ, te da referentnu oznaku norme u skladu s postupkom iz članka 4. stavka 2. prvog podstavka treba objaviti u Službenom listu Europske unije.
(12)
Ova odluka o usklađenosti norme EN 14682:2007 s općim sigurnosnim zahtjevom donosi se na inicijativu Komisije.
(13)
Mjere predviđene ovom odlukom u skladu su s mišljenjem Odbora koji je osnovan Direktivom 2001/95/EZ,
DONIJELA JE OVU ODLUKU:
Članak 1.
Norma EN 14682:2007 „Sigurnost dječje odjeće - Gajtani i vezice na dječjoj odjeći - Specifikacije” ispunjava opći sigurnosni zahtjev Direktive 2001/95/EZ za rizike koje obuhvaća.
Članak 2.
Referentna oznaka norme EN 14682:2007 objavljuje se u seriji C Službenog lista Europske unije i zamjenjuje referentnu oznaku norme EN 14682:2004.
Članak 3.
Ova je Odluka upućena državama članicama.
Sastavljeno u Bruxellesu 29. ožujka 2011.